กรมชลประทาน รับมือระดับน้ำในแม่น้ำโขงที่สูงขึ้นจนล้นตลิ่งเข้าท่วมที่ลุ่มต่ำหลายแห่งในพื้นที่ภาคตะวันออกเฉียงเหนือ
กรมชลประทาน รับมือระดับน้ำในแม่น้ำโขงที่สูงขึ้นจนล้นตลิ่งเข้าท่วมที่ลุ่มต่ำหลายแห่งในพื้นที่ภาคตะวันออกเฉียงเหนือ พร้อมปิดประตูระบายน้ำไม่ให้น้ำจากแม่น้ำโขงไหลย้อนเข้ามาในพื้นที่ด้านใน ควบคู่ใช้เครื่องสูบน้ำ เครื่องผลักดันน้ำเร่งระบายน้ำในลำน้ำสายหลักลงสู่แม่น้ำโขง

นายทองเปลว กองจันทร์ อธิบดีกรมชลประทาน เปิดเผยว่า จากสถานการณ์น้ำในแม่น้ำโขง มีระดับน้ำสูงขึ้นเนื่องจากฝนตกหนักในพื้นที่ทางตอนบน ทำให้เกิดน้ำเอ่อล้นตลิ่งเข้าท่วมพื้นที่ลุ่มต่ำริมแม่น้ำหลายแห่งในพื้นที่จังหวัดต่างๆ ที่ติดกับแม่น้ำโขง คือ หนองคาย บึงกาฬ นครพนม มุกดาหาร และอุบลราชธานี ซึ่งทำให้ประชาชนทั่วไป เกิดความกังวลว่า ระดับน้ำในแม่น้ำโขงที่เพิ่มสูงขึ้น จะทำให้การระบายน้ำที่ท่วมขังอยู่ในพื้นที่ภาคตะวันออกเฉียงเหนือผ่านแม่น้ำสายหลักต่างๆ เป็นไปด้วยความล่าช้าหรือระบายไม่ได้นั้น ยืนยันว่าได้มีการติดตามสถานการณ์น้ำในแม่น้ำโขงอย่างต่อเนื่อง พร้อมกับวางมาตรการในการบริหารจัดการน้ำและเตรียมความพร้อมด้านเครื่องจักร เครื่องมือต่างๆ ไว้รับมือแล้ว หากระดับน้ำในแม่น้ำโขงสูงขึ้น โดยที่ลุ่มน้ำก่ำ ที่รับน้ำจากหนองหาร ในเขตอำเภอเมืองสกลนคร ได้ติดตั้งเครื่องผลักดันน้ำบริเวณด้านท้ายประตูระบายน้ำธรณิศนฤมิต อำเภอธาตุพนม จังหวัดนครพนม จำนวน 8 เครื่อง และที่ประตูระบายน้ำหนองบึง 2 เครื่อง เร่งระบายน้ำลงสู่แม่น้ำโขง พร้อมแขวนบานประตูระบายน้ำทั้งหมด 7 แห่ง ในลำน้ำก่ำเพื่อให้การระบายน้ำมีประสิทธิภาพสูงสุดตั้งแต่กลางเดือนกรกฎาคม 61 คาดว่าจะระบายน้ำได้ประมาณวันละ 20 ล้าน ลบ.ม./วัน 

ส่วนแม่น้ำมูล การระบายน้ำลงสู่แม่น้ำโขง ยังสามารถระบายน้ำได้ เนื่องจากระดับน้ำในแม่น้ำมูลยังสูงกว่าแม่น้ำโขง ซึ่งกรมชลประทาน ไม่ได้นิ่งนอนใจ ได้เตรียมพร้อมเครื่องผลักดันน้ำ เครื่องสูบน้ำไว้แล้ว หากสถานการณ์น้ำในแม่น้ำโขงสูงกว่าระดับน้ำในแม่น้ำมูล จะได้ทำการติดตั้งเครื่องผลักดันน้ำและเครื่องสูบน้ำเพิ่มเติมในระยะต่อไป